b'\n_START_ARTICLE_\nPalokkaj\xc3\xa4rvi\n_START_SECTION_\nMaantietoa\n_START_PARAGRAPH_\nJ\xc3\xa4rven pinta-ala on 258 hehtaaria eli 2,6 neli\xc3\xb6kilometri\xc3\xa4, se on 3,2 kilometri\xc3\xa4 pitk\xc3\xa4 ja 2,1 kilometri\xc3\xa4 leve\xc3\xa4. Sen ymp\xc3\xa4rist\xc3\xb6 on alavaa vilejyaluetta, joka on otettu asutuksen k\xc3\xa4ytt\xc3\xb6\xc3\xb6n. Poikkeuksen muodostaa l\xc3\xa4nsirantaan laskevan Mannisenm\xc3\xa4ki, joka kohoaa 55 metrin korkeuteen. M\xc3\xa4ki on osa kannasta, joka j\xc3\xa4\xc3\xa4 t\xc3\xa4m\xc3\xa4n ja Tuomioj\xc3\xa4rven v\xc3\xa4liin. J\xc3\xa4rven pohjoisosa on py\xc3\xb6re\xc3\xa4n muotoinen ja se loppuu Kaijalanniemeen. J\xc3\xa4rven etel\xc3\xa4osa haarautuu kahdeksi lahdeksi. It\xc3\xa4\xc3\xa4n ty\xc3\xb6ntyy 1,3 kilometri\xc3\xa4 pitk\xc3\xa4 Tyypp\xc3\xa4l\xc3\xa4nlahti. Etel\xc3\xa4\xc3\xa4n ty\xc3\xb6ntyy Paloniemest\xc3\xa4 alkava 1,1 kilometri\xc3\xa4 pitk\xc3\xa4 lahti. J\xc3\xa4rvell\xc3\xa4 on kartan mukaan yksi saari Palosaari, joka on 180 metri\xc3\xa4 pitk\xc3\xa4. Saaressa on kaksi m\xc3\xb6kki\xc3\xa4. _NEWLINE_J\xc3\xa4rvi on luodattu ja siit\xc3\xa4 on julkaistu syvyyskartat. J\xc3\xa4rven tilavuus on 7,24 miljoonaa kuutiometri\xc3\xa4 eli 0,00724 kuutiokilometri\xc3\xa4. Sen keskisyvyys on 2,8 metri\xc3\xa4 ja suurin syvyys on 10,1 metri\xc3\xa4. Syvin kohta sijaitsee Tyypp\xc3\xa4nlahden suulla. _NEWLINE_J\xc3\xa4rven rantaviivan pituus on 14,5 kilometri\xc3\xa4 ja sen rannat ovat enimm\xc3\xa4kseen asutusaluetta tai maantien reuna-aluetta. Valtatie 4 seuraa j\xc3\xa4rven l\xc3\xa4nsirantaa Lohikoskelta Palokaan. Tien varressa sijaitsevat viel\xc3\xa4 Taulum\xc3\xa4ki ja Mannila. J\xc3\xa4rven it\xc3\xa4rannalla ovat Pappilanrinteen, Hein\xc3\xa4m\xc3\xa4en, Ritoniemen, Hein\xc3\xa4lammen ja Lahjaharjun asuinalueet. Karttaan on merkitty viisi uimarantaa Lohikoskella, Ritoniemell\xc3\xa4 ja Pappilanrinteell\xc3\xa4. Valtatielt\xc3\xa4 haarautuu tiet, jotka kiert\xc3\xa4v\xc3\xa4t j\xc3\xa4rve\xc3\xa4. Niit\xc3\xa4 ovat yhdystie 16685 ja 16711 sek\xc3\xa4 seututie 637.\n_START_SECTION_\nVedenlaatu\n_START_PARAGRAPH_\nJ\xc3\xa4rvi on pieni humusj\xc3\xa4rvi, jonka ekologinen tila on vuonna 2013 ollut tyydytt\xc3\xa4v\xc3\xa4. J\xc3\xa4rven rehev\xc3\xb6ityminen uskotaan syntyneen vuosikymmeni\xc3\xa4 sitten maatalouden ja haja-asutuksen kuormituksesta. Viel\xc3\xa4 1970-luvulla j\xc3\xa4rveen joutui yl\xc3\xa4juoksulta Tikkakosken taajaman j\xc3\xa4tevesi\xc3\xa4. J\xc3\xa4rven valuma-alueella sijaitsee nyky\xc3\xa4\xc3\xa4n suljettu Palokan kaatopaikka. Rehev\xc3\xb6itymiskehitys on saatu hallintaan, sill\xc3\xa4 ravinnepitoisuudet eiv\xc3\xa4t ole en\xc3\xa4\xc3\xa4 kasvaneet. J\xc3\xa4rven tila voi edelleen heikenty\xc3\xa4, sill\xc3\xa4 erityisesti loppukes\xc3\xa4st\xc3\xa4 veden happipitoisuudet laskevat alhaisiksi j\xc3\xa4rven syv\xc3\xa4nteiss\xc3\xa4. My\xc3\xb6s vedenv\xc3\xa4ri on tummentunut viime vuosina. J\xc3\xa4rve\xc3\xa4 on hoitokalastettu vuosina 2003\xe2\x80\x932007, jolloin j\xc3\xa4rvest\xc3\xa4 poistettiin 9,05 tonnia kalaa.\n_START_SECTION_\nEl\xc3\xa4inkannat\n_START_PARAGRAPH_\nJ\xc3\xa4rveen on istutettu kuhaa ja haukea. Kalastajat ovat saaneet runsaasti ahventa. Muita kalastettuja kalalajeja ovat kiiski, salakka, pasuri, lahna ja s\xc3\xa4rki. Palokan koulun luontokerho on suorittanut j\xc3\xa4rvell\xc3\xa4 vuosina 1998\xe2\x80\x932011 lintulaskentaa. T\xc3\xa4m\xc3\xa4n mukaan vesilintujen lajilukum\xc3\xa4\xc3\xa4r\xc3\xa4 on kasvanut arvoon 42.\n_START_SECTION_\nS\xc3\xa4\xc3\xa4nn\xc3\xb6stely\n_START_PARAGRAPH_\nJ\xc3\xa4rven vedenpinnan korkeus on 94,4 metri\xc3\xa4 mpy. J\xc3\xa4rvi on s\xc3\xa4\xc3\xa4nn\xc3\xb6stely siten, ett\xc3\xa4 vedenpinnan korkeudeksi on m\xc3\xa4\xc3\xa4r\xc3\xa4tty raja-arvot 93,74 metri\xc3\xa4 ja 94,64 metri\xc3\xa4 mpy.\n_START_SECTION_\nVesist\xc3\xb6suhteet\n_START_PARAGRAPH_\nJ\xc3\xa4rvi sijaitsee Kymijoen vesist\xc3\xb6ss\xc3\xa4 (vesist\xc3\xb6aluetunnus 14) Suur-P\xc3\xa4ij\xc3\xa4nteen alueen (14.2) Tuomioj\xc3\xa4rven\xe2\x80\x93Palokkaj\xc3\xa4rven valuma-alueella (14.29), jonka Tuomioj\xc3\xa4rven\xe2\x80\x93Palokkaj\xc3\xa4rven alueeseen (14.291) j\xc3\xa4rvi kuuluu. Sen vedenpinnan korkeus on 94,4 metri\xc3\xa4 mpy._NEWLINE_J\xc3\xa4rveen laskevat Alvaj\xc3\xa4rvi (209 ha) Pappilanjokea my\xc3\xb6ten ja Tuomioj\xc3\xa4rvi (298 ha) L\xc3\xb6ylyjokea pitkin. Tyypp\xc3\xa4l\xc3\xa4nlahteen laske pieni Karjujoki, jonka valuma-alueella ovat Tyypp\xc3\xa4l\xc3\xa4nj\xc3\xa4rvi (28 ha), Viitalampi (4 ha), Kaakkolampi (2 ha) ja Hein\xc3\xa4lampi. Palokkaj\xc3\xa4rven vedet laskevat edelleen Tourujokeen ja Jyv\xc3\xa4sj\xc3\xa4rveen.\n_START_SECTION_\nHistoriaa\n_START_PARAGRAPH_\nVuoden 2008 loppuun asti j\xc3\xa4rvi oli Jyv\xc3\xa4skyl\xc3\xa4n ja Jyv\xc3\xa4skyl\xc3\xa4n maalaiskunnan rajalla.\n_START_SECTION_\nEtymologiaa\n_START_PARAGRAPH_\nPalokkaj\xc3\xa4rven nimi viittaa kaskisavuihin.'